Twee later weer in hof ná moord op plaas | Maroela Media
Dennis Grose se huis is vermoedelik uit weerwraak aan die brand gesteek, nadat hy en sy dogter se verloofde van moord aangekla is.
'n Lid van 'n plaaslike beveiligingspan wat daarvan beskuldig word dat hy en sy aanstaande skoonseun betrokke was by die skietdood van 'n man wat glo mielies en boontjies op die plaas Stompiesfontein, tussen Delmas en Springs in Mpumalanga, gesteel het, se huis is die afgelope naweek eers aan die brand gesteek en die volgende aand geplunder.
Dennis Grose (67) en sy dogter se verloofde, Gary Wiblin (36), verskyn Woensdag weer in die landdroshof op Delmas, nadat hulle vroeër in verband met die moord op Doctor Masilela (30) in hegtenis geneem is. Masilela is op 17 Junie vanjaar vermoor.
Grose en Wiblin ontken skuld op die aanklagte teen hulle, het hulle prokureur, Christo van As, gesê. Hulle word aangekla van moord, bedrog, aanranding en regsverydeling en word intussen by die Modderbee-gevangenis aangehou.
Grose se huis buite Springs, waar sy vrou, Judy Davidson, ook 'n rehabilitasiesentrum vir wilde diere bedryf, is Vrydag in die vroeë oggendure aan die brand gesteek. Davidson, wat tydens die voorval alleen tuis was, is ongedeerd. Die huis is bykans verwoes en een van hulle honde het in die voorval doodgebrand.
"Hulle [die aanvallers] het die volgende aand teruggekom om die plek te plunder," het Davidson gesê.
"Ons is al vantevore gedreig dat hulle die huis gaan afbrand."
Brig. Leonard Hlathi, polisiewoordvoerder in Limpopo, het gesê Masilela is volgens die voorlopige getuienis moontlik eers met 'n voertuig raakgery. Sy liggaam is daarna van 'n brug op die N17 afgegooi, waar dit gevind en na die lykshuis op Heidelberg geneem is. Verskeie voertuie het hom glo raakgery nadat hy van die brug afgegooi is.
Volgens die polisie is die presiese verloop van die omstandighede rondom die voorval op die plaas nog nie heeltemal duidelik nie, maar dit is vasgestel dat Grose en Wiblin na die plaas ontbied is.
'n Staatsgetuie het hulle beweerde betrokkenheid by die moord na bewering bevestig, hoewel daar ten tyde van die voorval glo verskeie mense op die plaas was.
Davidson het gesê Grose het artritis en leukemie en dat dit "verstommend" is dat iemand hom van moord beskuldig. "Gary [Wiblin] besit nie eers 'n vuurwapen nie. Iemand is dood en nou pak hulle die skuld op my man [en Wiblin]," het sy gesê.
Hulle vinnig om skuld op iemand anders te pak.
Weereens ń bewys dat die gereg baie erstig skeef trek om die regte van die misdadiger ten alle koste te verhef bo dié van die burger. En dat enige verweer teen misdaad as groter as die oorspronlike misdaad ge-ag word. M.a.w die verweer oortref en kanselleer sommer die oortreding uit en die oortreder word as eintlike slagoffer behandel. Dit egter onderhewig aan velkleur en stand.